S-471/2017

Mál þetta, sem dómtekið var 23. febrúar sl., höfðaði lögreglustjórinn á höfuðborgarsvæðinu með ákæru 5. desember 2017 á hendur ákærða, G-kk-þgf Þ. B-kk-þgf, kt. [...], [...], Kópavogi:

I

Fyrir umferðarlagabrot með því að hafa, miðvikudaginn 14. apríl 2017, ekið bifreiðinni [...] um Stóragerði í Reykjavík sviptur ökurétti og óhæfur um að stjórna henni örugglega vegna áhrifa ávana- og fíkniefna uns lögregla stöðvaði aksturinn við Stóragerði 40 (í blóðsýni mældist tetrahýdrókannabínól 15 ng/ml).

Telst þessi háttsemi varða við 1. og 2. mgr. 45. gr. a. og 1. mgr. 48. gr. umferðarlaga nr. 50/1987, sbr. 1. mgr. 100. gr. umferðarlaga nr. 50/1987, sbr. 5. gr. laga nr. 66/2007.

II

Fyrir fíkniefnalagabrot með því að hafa, á sama tíma og frá er greint í ákærulið I., haft í vörslum sínum, í sölu- og dreifingarskyni, samtals 155,93 g af maríhúana og 9,72 g af kókaíni í bifreiðinni [...]. Nánar tiltekið var um að ræða 3,02 g af maríhúana sem ákærði geymdi í fjórum smelluláspokum og framvísaði til lögreglu við upphaf afskipta, 152,91 g af maríhúana sem fundust í málningarfötu í aftursæti og 9,72 g af kókaíni sem fundust í plastvafningi á milli framsæta.

Telst þessi háttsemi varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar. Þess er einnig krafist að ákærði verði dæmdur til sviptingar ökuréttar, skv. 101. gr. og 102. gr. umferðarlaga nr. 50/1987, sbr. 25. gr. laga nr. 44/1993 og 18. gr. laga nr. 66/2006 vegna ákæruliðar I. Þá er þess krafist að gerð verði upptæk framangreind 155,93 g af maríhúana og 9,72 g af kókaíni, sbr. ákærulið II., samkvæmt heimild í 6. mgr. 5. gr. laga nr. 65/1974, sbr. 2. mgr. 14. gr. reglugerðar nr. 233/2001.

Við þingfestingu málsins var fallið frá þeim hluta sakargifta að ákærði hefði haft áðurnefnd 9,72 grömm af kókaíni í vörslum sínum í sölu- og dreifingarskyni. Ákærða er því einungis gefið að sök að hafa haft efnið í vörslum sínum.

Kröfur ákærða í málinu eru þær að honum verði gerð sú vægasta refsing sem lög leyfa. Þá krefst verjandi ákærða hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála. Var málið tekið til dóms án frekari sönnunarfærslu eftir að ákærði játaði sakargiftir skýlaust við þingfestingu málsins og eftir að sækjanda og verjanda ákærða hafði verið gefinn kostur á að tjá sig um lagaatriði máls og ákvörðun viðurlaga.

Niðurstaða:

Við þingfestingu máls þessa játaði ákærði brot sín án undandráttar að fram kominni áðurgreindri breytingu á sakargiftum. Játning ákærða fær stoð í gögnum málsins. Samkvæmt því þykir sannað að ákærði hafi gerst sekur um þá háttsemi sem honum er gefin að sök í ákæru og þar er réttilega heimfærð til refsiákvæða.

Samkvæmt vottorði sakaskrár ríkisins á ákærði nokkurn sakaferil að baki. Það sem skiptir máli hér er að með dómi Héraðsdóms Reykjavíkur 1. mars 2017 var ákærði dæmdur í 60 daga fangelsi og sviptur ökurétti í 18 mánuði vegna fíkniefnabrots og brots gegn 1. sbr. 2. mgr. 45. gr. a. umferðarlaga, en fullnustu refsingarinnar frestað skilorðsbundið í tvö ár. Í málinu var tekinn upp og dæmdur með 30 daga skilorðsdómur sem ákærði hlaut 6. janúar 2016.

Með brotum sínum nú hefur ákærði rofið skilorð áðurnefnds dóms Héraðsdóms Reykjavíkur. Samkvæmt því og með vísan til 60. gr. almennra hegningarlaga nr. 19/1940 ber að taka dóminn upp og ákveða ákærða refsingu í einu lagi fyrir bæði málin samkvæmt fyrirmælum 77. og 78. gr. almennra hegningarlaga.

Að brotum ákærða virtum og með vísan til þess sem að framan greinir þykir refsing hans hæfilega ákveðin þriggja mánaða fangelsi, en eftir atvikum þykir mega fresta fullnustu fangelsisrefsingarinnar og skal hún falla niður að liðnum tveimur árum frá uppkvaðningu dóms þessa að telja haldi ákærði almennt skilorð 57. gr. almennra hegningarlaga, sbr. 4. gr. laga nr. 22/1955. Þá þykir rétt að gera ákærða jafnframt að greiða 260.000 króna sekt til ríkissjóðs og komi 18 daga fangelsi í stað sektarinnar verði hún eigi greidd innan fjögurra vikna frá birtingu dómsins.

Samkvæmt framansögðu var ákærði sviptur ökurétti í 18 mánuði með dómi 1. mars 2017 vegna brots gegn 1. sbr. 2. mgr. 45. gr. a. umferðarlaga nr. 50/1987. Það brot gegn nefndu ákvæði sem ákærði er nú sakfelldur fyrir ber því að virða sem ítrekað brot gegn ákvæðinu, sbr. 6. mgr. 102. gr. umferðarlaga. Að því gættu, sbr. einnig 101. og 102. gr. umferðarlaga, og í samræmi við kröfugerð ákæruvalds þykir rétt að svipta ákærða ökurétti í tvö ár frá 1. september nk. að telja, en þann dag rennur ökuréttarsvipting ákærða samkvæmt dómnum frá 1. mars 2017 sitt skeið á enda.

Með vísan til kröfugerðar ákæruvalds, gagna málsins og tilgreindra lagaákvæða í ákæru lögreglustjóra verða gerð upptæk til ríkissjóðs 155,93 grömm af maríhúana og 9,72 grömm af kókaíni.

Eftir úrslitum málsins, sbr. 1. mgr. 235. gr. laga nr. 88/2008 um meðferð sakamála, verður ákærða gert að greiða allan sakarkostnað málsins. Ákærði dæmist því til að greiða sakarkostnað samkvæmt framlögðu yfirliti lögreglustjóra, samtals 76.971 krónu. Ákærði greiði einnig þóknun skipaðs verjanda síns, S-kk-ef S-kk-ef lögmanns, sem eftir umfangi málsins þykir hæfilega ákveðin svo sem í dómsorði greinir.

Dóm þennan kveður upp K-kk-nf H-kk-nf héraðsdómari.

D Ó M S O R Ð:

Ákærði, G-kk-nf Þ. B-kk-nf, sæti fangelsi í þrjá mánuði en fresta skal fullnustu refsingarinnar og skal hún falla niður að liðnum tveimur árum frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði 260.000 krónur í sekt til ríkissjóðs og komi 18 daga fangelsi í stað sektarinnar verði hún eigi greidd innan fjögurra vikna frá birtingu dómsins.

Ákærði er sviptur ökurétti í tvö ár frá 1. september 2018 að telja.

Ákærði sæti upptöku á 155,93 grömmum af maríhúana og 9,72 grömmum af kókaíni.

Ákærði greiði 169.971 krónu í sakarkostnað, þ.m.t. þóknun skipaðs verjanda síns, S-kk-ef S-kk-ef lögmanns, 93.000 krónur að virðisaukaskatti meðtöldum.

K-kk-nf H-kk-nf